Ziņojums

**Aktīvā novecošanās un darba tirgus 2022.gadā**

Labklājības ministrija

Rīga, 2023

**Saturs**

[1. Demogrāfija 3](#_Toc153443812)

[2. Ekonomiskā aktivitāte un nodarbinātība 4](#_Toc153443813)

[3. Reģistrētais bezdarbs 6](#_Toc153443814)

[4. Atbalsts gados vecāku iedzīvotāju iekļaušanai darba tirgū 9](#_Toc153443815)

[Kopsavilkums 11](#_Toc153443816)

[Noderīga informācija 12](#_Toc153443817)

# **Demogrāfija**

21.gadsimta sākumā Latvija tāpat kā citas ES valstis saskaras ar tādām demogrāfijas tendencēm kā sabiedrības novecošanās, ko raksturo zema dzimstība un vidējā mūža ilguma pieaugums. Latvija ir to Eiropas Savienības valstu vidū, kur iedzīvotāju skaits samazinās galvenokārt iedzīvotāju migrācijas rezultātā.

Saskaņā ar Centrālās statistikas pārvaldes (turpmāk – CSP) datiem 2022. gada sākumā Latvijā bija 1 875 757 iedzīvotāji, no kuriem 41,8% (784 406) bija vecāki par 50 gadiem. Salīdzinot ar 2021.gadu, iedzīvotāju grupas, kuri vecāki par 50 gadiem, īpatsvars kopējo iedzīvotāju skaitā būtiski nav mainījies (skat. 1.attēlu).

1.attēls. *Personas vecākas par 50 gadiem un kopējais iedzīvotāju skaits dinamikā*

*Datu avots: CSP*

No visiem Latvijas pastāvīgajiem iedzīvotājiem 1 158 585 personas (62%) ir darbspējas vecumā (15–64 gadi). Vecuma grupa 50-64 gadi veido 33% no darbspējas vecuma iedzīvotājiem, attiecīgi vecuma grupa 60-64 gadi bija 11% no darbspējas vecuma iedzīvotājiem.

Kā liecina novērojumi, vidēji 15% senioru (pensijas vecuma iedzīvotāji) piedalās darba tirgū (pilnas vai nepilnas slodzes darbos).

# **Ekonomiskā aktivitāte un nodarbinātība**

Kopš finanšu un ekonomiskās krīzes (sākot ar 2010. gadu) ekonomiskās aktivitātes līmenis (nodarbināto un bezdarbnieku (gan reģistrētie NVA, gan nereģistrētie), kuri aktīvi meklē darbu, īpatsvars atbilstošās vecuma grupas iedzīvotāju kopskaitā, procentos) pakāpeniski pieauga, un līdz COVID-19 pandēmijai 2020.gada sākumā ekonomiskās izaugsmes iespaidā arī darba tirgus situācija bija uzlabojusies. Rezultātā tas sekmēja arī nodarbinātības kāpumu, jaunu darbavietu veidošanos, bezdarba mazināšanos un pieprasījumu pēc darbaspēka.

Līdz ar vīrusa Covid-19 straujo izplatību pasaulē un ekonomisko aktivitāšu sarukumu, kā arī ieviestajiem ierobežojumiem, 2020. gada pirmajā pusē bija vērojamas būtiskas izmaiņas darba tirgū – samazinājās nodarbinātības rādītāji un pieauga bezdarbs. Neraugoties uz negatīvajām tendencēm un pakāpeniski atceļot Covid-19 pandēmijas laikā noteiktos ierobežojumus, 2021.gadā darba tirgus situācija pamazām sāka uzlaboties.

Kopumā 2022. gadā, Latvijā ekonomiskās aktivitātes līmenis vecuma grupā no 15-64 gadiem bija 76,8% un par 1,7 procentpunktiem pārsniedza vidējo rādītāju ES, tomēr vēl joprojām tas ir zemāks kā Igaunijā (81,2%) un Lietuvā (78,6%). Vecumā no 50 gadiem ekonomiskās aktivitātes līmenis Latvijā bija – 77,8%, kas bija par 4,4 procentpunktiem augstāks kā vidējais rādītājs ES. Jāatzīmē, ka 2022. gadā ekonomiskās aktivitātes līmenis vecuma grupā 55-64 gadi gandrīz jau sasniedz to līmeni, kāds tas bija pirms Covid-19 pandēmijas 2020.gadā (74,6%) un bija 73,7% (ES vidējais līmenis – 65,4%). Savukārt, vecumā no 60-64 gadiem 2022. gadā ekonomiskās aktivitātes līmenis sasniedza visaugstāko punktu pēdējo 20 gadu laikā – 66,7%, kamēr vidējais ES līmenis bija par 15,5 procentpunktiem mazāks jeb 51,2%. Tomēr arī šajā vecuma grupā Latvijā ir zemāks ekonomiskās aktivitātes līmenis kā Igaunijā (68,1%) un arī Lietuvā (66,9%).

Nodarbinātības jomā gados vecākos iedzīvotājus Latvijā raksturo samērā augsta līdzdalība darba tirgū. 2022. gadā salīdzinājumā ar 2021. gadu nodarbinātības līmenis paaugstinājās vecuma grupā 15-64 gadi un tas bija 71,3% (2021. gadā - 69,9%) un par 1,5 procentpunktiem pārsniedza vidējo līmeni ES. Tomēr tas bija par 5,1 procentpunktu zemāks kā Igaunijā (76,4) un 2,5 procentpunktiem zemāks kā Lietuvā (73,8%). Attiecīgi arī 2022. gadā bija vērojams personu vecumā 50-64 gadi nodarbinātības līmeņa pieaugums un tas bija 73,1% (ES vidējais rādītājs 68,8%), turklāt tas bija augtākais rādītājs pēdējo 15 gadu laikā (sk.2.attēlu). Salīdzinājumā ar Zviedrijas (81,1%), Čehijas (79,9%), Dānijas (77,8%), kā arī Igaunijas (78,2%) un Lietuvas (73,8%) nodarbinātības līmeni, Latvijā tas ir zemāks, kas, savukārt, nozīmē, ka valstī vēl ir potenciāls piesaistīt darba tirgum ekonomiski neaktīvos iedzīvotājus. Savukārt personu vecumā no 65-74 gadi nodarbinātības līmenis 2022.gadā bija 22,2% (vidēji ES – 10%), kas bija trešais augstākais rādītājs ES – Igaunijā 28%, Islandē 32,3%. Savukārt Lietuvā personu vecumā no 65-74 gadi nodarbinātības līmenis 2022.gadā bija par 2 procentpunktiem mazāks kā Latvijā.

Savukārt 2022. gadā salīdzinājumā ar 2021. gadu bezdarba līmenis vecuma grupā no 15-64 gadiem samazinājās par 0,9 procentpunktiem un bija 7,1%, kā arī tas bija par 0,9 procentpunktiem augstāks kā vidēji ES (6,2%). Attiecīgi Igaunijā tas bija par 2,5 procentpunktiem mazāks kā Latvijā un bija 4,6%, savukārt Lietuvā - 6,2%. Personu vecumā 50– 64 gadi bezdarba līmenis 2022.gadā bija zemāks nekā vidēji Latvijā darbspējas vecumā un bija 6,1%, tomēr tas vēl joprojām pārsniedz vidējo rādītāju ES, kas 2022. gadā bija vien 4,8%. Salīdzinājumam Igaunijā šajā vecuma grupā bezdarba līmenis bija zemāks kā Latvijā un veidoja 4,6%, savukārt Lietuvā tas bija augstāks kā Latvijā un veidoja 6,7%.

2.attēls: *Nodarbinātības un bezdarba līmenis personām vecumā 50-64 gadi*

*Datu avots: Eurostat*

Gados vecāko iedzīvotāju situāciju darba tirgū ietekmē arī sabiedrībā un īpaši darba devēju vidū pastāvošie stereotipi par šo vecuma grupu. Pastāv uzskats, ka gados vecāko darbinieku nodarbinātība kavē jaunāko iedzīvotāju darba iespējas. Tomēr praksē pierādījumi šādam pieņēmumam nav atrasti. Tāpat gados vecāki darbinieki tiek saistīti ar veselības problēmām, darba kavēšanu, zemāku produktivitāti, motivācijas trūkumu pielāgoties izmaiņām, nevēlēšanos iesaistītes mācībās, kas bieži balstās tikai uz stereotipiem un nav pamatoti.

# **Reģistrētais bezdarbs**

2022. gada 31. decembrī Nodarbinātības valsts aģentūrā (NVA) bija reģistrēti 21 039 bezdarbnieki vecumā no 50 gadiem, kas bija 39,3 % no kopējā reģistrētā bezdarbnieku skaita valstī. No tiem 35,6% jeb 7 488 personas bija vecākas par 60 gadiem. Salīdzinājumā ar 2021. gadu kopējais reģistrēto bezdarbnieku skaits ir samazinājies un attiecīgi ir samazinājies arī bezdarbnieku vecumā no 50 gadiem skaits, kā arī to īpatsvars kopējā bezdarbnieku skaitā (skat. 3.attēlu).

Zemākais bezdarba līmenis 2022.gada decembrī reģistrēts Rīgas reģionā – 4,4%, bet augstākais bezdarba līmenis bija Latgales reģionā – 12,8%. Vidzemes reģionā bezdarba līmenis decembra beigās bija 6,5%, Kurzemes reģionā – 6,5% un Zemgales reģionā – 6,1%. Visos valsts reģionos bija vērojama bezdarba samazināšanās salīdzinājumā ar iepriekšējā gada attiecīgo periodu.

3.attēls: *Reģistrētie bezdarbnieku vecumā virs 50 gadiem un bezdarba tendences*

*Datu avots: NVA*

Latvijas reģionos joprojām būtiski atšķiras ekonomiskā aktivitāte un attiecīgi darba vietu lielākais īpatsvars koncentrējas Rīgas un Pierīgas reģionos, kamēr citos reģionos darba vietu skaits ir būtiski mazāks. 2022.gada beigās NVA datu bāzē bija 23 166 aktuālās brīvās darba vietas: Rīgas reģionā – 19 435, Zemgalē – 1 030, Latgalē – 696, Kurzemē – 874, Vidzemē – 1 131.

Gados vecākām personām galvenais izaicinājums ir bezdarbs un īpaši ilgstošais bezdarbs, ko ietekmē tādi faktori kā zemāka mobilitāte gan attiecībā uz darbavietas maiņu, gan atgriešanos darba tirgū, stereotipi no darba devēju puses, izglītības un veselības aspekti, kā arī aprūpes pienākumi. Plaši izplatītas problēmas ilgstošā bezdarba gadījumā ir motivācijas trūkums meklēt darbu, nepietiekamas zināšanas un spējas, piedāvātajam darbiem neatbilstošs veselības stāvoklis, kā rezultātā nepieciešams cita veida darbs, atkarības problēmas, ko nepieciešams risināt, tādējādi veicinot ilgstošo bezdarbnieku iekļaušanos sabiedrībā un iekārtošanos pastāvīgā darbā.

Par ilgstošajiem bezdarbniekiem kļūst bezdarbnieki, kas NVA uzskaitē ir ilgāk par 12 mēnešiem jeb 1 gadu. Ilgstošie bezdarbnieki bieži vien ir ar novecojušām un darba tirgum neatbilstošām prasmēm un kvalifikāciju, bieži arī ar iepriekšējo darba pieredzi mazāk kvalificētos darbos, daudziem ir veselības problēmas, pastāv psiholoģiskas un atkarību problēmas.

2022. gada decembra beigās NVA bija reģistrēti 21 039 bezdarbnieki vecumā 50 gadi un vairāk, kas bija 39,3% no kopējā reģistrētā bezdarbnieku skaita valstī. No tiem gandrīz katrs trešais (30,7%) jeb 6 456 personas bija ilgstošais bezdarbnieks, savukārt katrs piektais (22,2%) jeb 4 666 personas bija bezdarbnieki ar invaliditāti. Salīdzinājumam, 2022. gada decembra beigās visu reģistrēto bezdarbnieku vidū bezdarba situācijā ilgāk par gadu bija 19,2% no kopējā bezdarbnieku skaita.

Tādējādi gados vecākās personas, nokļūstot bezdarba situācijā, pavada tajā ilgāku laiku salīdzinājumā ar citām bezdarbnieku grupām. Līdz ar to ir svarīgi pēc iespējas ilgāk noturēt gados vecākās personas darba tirgū, jo šīs vecuma grupas iedzīvotājiem ir ievērojami grūtāk atgriezties darba tirgū nekā jaunāka vecuma iedzīvotāju grupām. Vidējais bezdarba ilgums 2022. gada decembra beigās vecuma grupai 50 gadi un vairāk bija 178 dienas jeb 6 mēneši, kas, salīdzinot ar atbilstošo periodu pirms gada, bija par 34 dienām mazāk. Salīdzinājumam, vidējais bezdarba ilgums 2022. gada decembra beigās bija 124 dienas jeb 4 mēneši.

Reģistrēto bezdarbnieku vecuma grupā 50 gadi un vairāk 2022. decembra beigās lielāko īpatsvaru veidoja bezdarbnieki ar profesionālo izglītību – 44,8% (9 432 personas), 27,5% (5 792 personas) ar vispārējo vidējo izglītību (skat. 4.attēlu).

4.attēls: *Reģistrētā bezdarbnieka vecumā 50+ portrets (dati uz 31.12.2022.)*

*Datu avots: NVA*

Lielākais bezdarbnieku vecumā 50 gadi un vairāk skaits sadalījumā pa profesijām pēc pēdējās nodarbošanās 2022. gada decembra beigās: palīgstrādnieks – 1 445, apkopējs – 898, mazumtirdzniecības veikala pārdevējs – 595, sētnieks – 422, automobiļa vadītājs – 379, kravas automobiļa vadītājs – 354, pārdevējs konsultants – 275, pavārs – 258, aprūpētājs – 257, ceha strādnieks – 220.

2022. gada 12 mēnešos darbā iekārtojušies 15 587 bezdarbnieki vecumā 50 gadi un vairāk, no kuriem 2 195 (14,1%) bija iekārtojušies darbā pēc kāda aktīvā NVA pasākuma pabeigšanas (izņemot KPP informatīvās dienas).

# **Atbalsts gados vecāku iedzīvotāju iekļaušanai darba tirgū**

Joprojām aktuāli ir 2016.gada 6.septembrī Ministru kabinetā apstiprinātās “Aktīvās novecošanās stratēģijas ilgākam un labākam darba mūžam Latvijā” četri rīcības virzieni, saskaņā ar kuriem varētu tikt sekmēta arī gados vecāku iedzīvotāju līdzdalība darba tirgū:

* Nodarbinātība – gados vecāku iedzīvotāju iekļaujošs darba tirgus.
* Izglītība – izglītoti un kompetenti gados vecākie darbinieki atbilstoši mainīgajiem darba tirgus apstākļiem.
* Veselība un aktīvs dzīvesveids – veselīgi un fiziski aktīvi gados vecākie iedzīvotāji, kas pēc iespējas ilgāk turpina aktīvu un neatkarīgu dzīvi.
* Sociālā drošība – sociāli aizsargāti gados vecākie iedzīvotāji.

Lai veicinātu līdzdalību darba tirgū, NVA īsteno tādus atbalsta pasākumus kā mācības (pārkvalifikācija, darba tirgū nepieciešamo pamatprasmju apguve, apmācība pie darba devēja u.c.), subsidētā nodarbinātība, algoti pagaidu sabiedriskie darbi, mazā biznesa vai pašnodarbinātības uzsākšana, individuālās konsultācijas un atbalsts (karjeras konsultants, psihologs, ergoterapeits u.c.), profesionālās piemērotības noteikšana, mentorings, reģionālās mobilitātes atbalsts u.c.

Piemērotākie atbalsta pasākumi katram bezdarbniekam tiek noteikti individuālajā darba meklēšanas plānā. Arī vecāka gadagājuma cilvēku situācija darba tirgū ir jāvērtē individuāli, ņemot vērā katras personas specifiskos darba tirgus šķēršļus un iespējas.

Ja gados vecākiem cilvēkiem, kuri vēlas iekļauties darba tirgū, ir nepieciešams atbalsts piemērotu vakanču atlasē, kā arī speciālista padoms par nodarbinātības iespējām atbilstoši interesēm, vēlmēm un iespējām, jebkurš interesents (nav nepieciešams būt bezdarbnieka statusā) var pieteikties individuālajai karjeras konsultācijai NVA, kā arī prasmju pilnveides atbalstam.

Sabiedrības novecošanās liek izvērtēt tradicionālos izglītības veidus un mudina izglītības iestādes veidot elastīgu izglītības piedāvājumu ar individuālu mācību iespējām un inovatīvām pieejām, veicināt izglītības sistēmas atvērtību visām vecumu grupām. Mūžizglītībai ir būtiska loma cilvēkkapitāla un indivīdu prasmju un spēju stiprināšanā. Mūžizglītībai ir nozīmīga loma vecāka gadagājuma personu veiksmīgākai iesaistei darba tirgū, jo īpaši digitālo prasmju attīstībai, kas ir ļoti pieprasīta prasme darba tirgū.

Personu vecumā 50+ iesaiste aktīvajos nodarbinātības un preventīvajos bezdarba mazināšanas pasākumos 2022.gadā (viena persona var piedalīties vairākos pasākumos):

|  |  |
| --- | --- |
| **Pasākuma nosaukums** | **Uzsākto dalību skaits** |
| **Konsultācijas un individuālais atbalsts** |  |
| Karjeras konsultācijas | 19809 |
| Individuālais atbalsts (individuālās psihologa konsultācijas, profesionālās piemērotības noteikšana, emocionālā stresa terapija, narkologa atzinuma saņemšana) | 1032 |
| Ergoterapeita pakalpojums | 411 |
| Surdotulka pakalpojums | 1 |
| Atbalsta pasākumi personām ar atkarības problēmām - Minesota | 31 |
| Atbalsts reģionālajai mobilitātei mācību un subsidētās nodarbinātības pasākumos | 602 |
| **Mācību pasākumi** |  |
| Konkurētspējas paaugstināšanas pasākumi, t.sk. informatīvās dienas | 1501 |
| Profesionālā tālākizglītība un pilnveide | 517 |
| Neformālās izglītības ieguve, tai skaitā: | 3268 |
| Svešvalodas un datorprasmju mācības | 2212 |
| Valsts valodas mācības | 665 |
| Transportlīdzekļu vadītāju mācības | 162 |
| Traktortehnikas vadītāju mācības | 229 |
| E-apmācība, tai skaitā: | 535 |
| Finanšu pratība | 199 |
| Kā veidot efektīvu darba meklēšanas stratēģiju | 232 |
| Motivācijas vēstules sagatavošana un sagatavošanās darba intervijai | 104 |
| Mācības tiešsaistes kursu platformās | 61 |
| Attālinātās mācības Google programmās | 64 |
| Apmācība pie darba devēja (praktiskā apmācība) | 67 |
| Atbalsts profesionālās kompetences novērtēšanai | 2 |
| **Nodarbinātības pasākumi** |  |
| Subsidētā nodarbinātība, tai skaitā: | 639 |
| Mērķa grupas bezdarbnieki | 112 |
| Bezdarbnieki ar invaliditāti | 412 |
| Bezdarbnieki ar invaliditāti uz nenoteiktu laiku | 2 |
| Algu subsīdiju atbalsta pasākums | 113 |
| Algoti pagaidu sabiedriskie darbi | 6499 |
| Darbam nepieciešamo iemaņu attīstības pasākums | 173 |
| Pasākumi komercdarbības vai pašnodarbinātības uzsākšanai | 26 |
| Nodarbināto personu reģionālās mobilitātes veicināšana | 346 |

Savukārt brīvprātīgais darbs ir iespēja gados vecākiem cilvēkiem iekļauties sabiedrībā, gan ar savām zināšanām, prasmēm un pieredzi sniedzot vērtīgu ieguldījumu sabiedrībā, gan arī iegūstot jaunas zināšanas, prasmes un pieredzi. Personām ir iespēja reģistrēties tīmekļa vietnē [www.brivpratigie.lv](http://www.brivpratigie.lv) kā potenciālajam brīvprātīgā darba veicējam un pieteikties dažādu brīvprātīgo aktivitāšu īstenošanā un iesaistīties sabiedriski nozīmīgās aktivitātēs uz labas gribas pamata bez atlīdzības gūšanas, jaunu zināšanu un prasmju apgūšanai, savu prasmju pielietošanai un socializācijai.

# **Kopsavilkums**

Līdz ar sabiedrības novecošanos arī darba tirgus struktūra turpina mainīties, daudz lielāka loma tajā ir arī gados vecākiem nodarbinātajiem. Vienlaikus aug arī darba ražīgums un uzlabojas darba vietu kvalitāte, pieaug darba algas.

2022. gadā ekonomiskās aktivitātes līmenis vecuma grupā 55-64 gadi gandrīz jau sasniedza to līmeni, kāds tas bija pirms Covid-19 pandēmijas 2020.gadā – 74,6%, un bija 73,7%, savukārt vecumā no 60-64 gadiem ekonomiskās aktivitātes līmenis 2022.gadā bija 66,7% , kas ir augstākais rādītājs Latvijas vēsturē.

Nodarbinātības jomā gados vecākos iedzīvotājus Latvijā raksturo samērā augsta līdzdalība darba tirgū. 2022. gadā personu vecumā 55-64 gadi nodarbinātības līmenis Latvijā bija 69,5% un vecumā no 60-64 gadi – 63%. Jāatzīmē, ka šie rādītāji pārsniedz vidējos rādītājus ES.

Personu vecumā 50 – 64 gadi bezdarba līmenis 2022.gadā bija zemāks nekā vidēji Latvijā darbspējas vecumā un bija 6,1%, tomēr tas vēl joprojām pārsniedz vidējo rādītāju ES, kas 2022. gadā bija vien 4,8%.

Iedzīvotāju vecuma struktūra arī turpmāk turpinās mainīties un darbaspēka resursi samazināsies, tāpēc jākoncentrējas uz esošo cilvēkresursu attīstību, rūpējoties par iedzīvotāju veselību, prasmēm un pašu cilvēku motivāciju pielāgoties un attīstīties, iegūt aizvien jaunas zināšanas un izpratni par jaunākajām tehnoloģijām, palikt darba tirgū ilgāk.

Lai vecāka gadagājuma cilvēku iekļaušanās darba tirgū būtu veiksmīga, jāturpina gan sabiedrības un darba devēju informēšanas un izglītošanas pasākumi, lai mazinātu aizspriedumus par vecāka gadagājuma cilvēku spējām, informētu par darba vides pielāgošanas iespējām, tāpat jāturpina cilvēku motivācijas pasākumi, lai mudinātu apgūt jaunas prasmes un iemaņas, kuras pieprasa mūsdienu mainīgais darba tirgus. Savukārt, pašiem cilvēkiem jāizmanto iespējas piedāvāt savas prasmes darba devējiem, būt aktīviem un sekot līdzi aktualitātēm darba tirgū. Arī veselības veicināšanas ir būtiska nozīme, tai skaitā arī pašu cilvēku veselīgs dzīvesveids.

# **Noderīga informācija**

Iedzīvotāju skaits un tā izmaiņas

<https://stat.gov.lv/lv/statistikas-temas/iedzivotaji/iedzivotaju-skaits/247-iedzivotaju-skaits-un-ta-izmainas>

Informatīvie ziņojumi par “Aktīvās novecošanas stratēģija ilgākam un labākam darba mūžam Latvijā” īstenošanas progresu:

<https://www.lm.gov.lv/lv/aktiva-novecosanas-0>

Darba tirgus statistika:

<https://www.lm.gov.lv/lv/darba-tirgus-statistika-petijumi-publikacijas>

Pasākumi bezdarbniekiem, darba meklētājiem un bezdarba riskam pakļautām personām:

<https://www.lm.gov.lv/lv/pasakumi-bezdarbniekiem-darba-mekletajiem-bezdarba-riskam-paklautam-personam>

Darba tirgus prognozes, prasmes un mācību iespējas:

<https://www.lm.gov.lv/lv/darba-tirgus-prasmes-prasmju-prognozes-apmacibu-saraksti>